Luis Suares “Barselona” taklifini rad etdi

“Barselona” hujumchi Luis Suares bilan ehtimoliy transfer borasida muzokara o‘tkazgan.

Diario Sport xabariga ko‘ra, katalon klubi hujumchining “Atletiko”ni tark etishini bilgach, jamoaga qaytishi mumkinligini muhokama qilish uchun u bilan bog‘langan. Shu bilan birga “Barselona” urugvaylik futbolchiga klub unga zaxira varianti sifatida qarayotganini ma’lum qilgan. “Ko‘k-anorranglilar” asosiy variant sifatida “Bavariya” hujumchisi Robert Levandovskiga e’tiborini qaratgan.
Suares taklif uchun minnatdorchilik bildirgan, biroq rad javobini bergan. Unga hozirda “Sevilya”, “Vilyarreal” va “River Pleyt” klublaridan takliflar bor – hujumchi bu jamoalardan biriga o‘tish imkoniyatini yo‘qotishdan xavfsirab, uzoq kutmaslikka qaror qilgan.
Ma’lumot uchun, 35 yoshli hujumchi 2021/22-yilgi mavsumda barcha musobaqalar doirasida 45 ta o‘yin o‘tkazib, 13 ta gol va 2 ta golli uzatmaga mualliflik qildi.